VODIČ ZA PREPOZNAVANJE DISKRIMINACIJE



Sadržaj

[1. Što je diskriminacija 1](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306223)

[2. Koji oblici diskriminacije postoje 3](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306225)

[3. Tko sve može odgovarati za diskriminaciju? 6](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306226)

[4. Kome se netko može obratiti ako misli da je diskriminiran 7](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306227)

[5. Pokazuje li broj prijava diskriminacije pravo stanje 8](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306228)

[6. Koje su najčešće nejasnoće o diskriminaciji prisutne u javnosti 9](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306229)

[7. Koja je razlika između mobinga i diskriminacije 11](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306230)

[8. Koja je uloga pučke pravobraniteljice u zaštiti od diskriminacije 13](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306231)

[9. Kako izgleda ispitni postupak pučke pravobraniteljice i koje mjere može izdati 14](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306232)

[10. Koje su sustavne preporuke pučke pravobraniteljice za suzbijanje diskriminacije u Hrvatskoj 16](file:///C:\Users\Ana%20Tretinjak\Documents\Vodič%20za%20prepoznavanje%20diskriminacije%20update%202025.docx#_Toc191306233)

# **Što je diskriminacija**

Najjednostavnije rečeno, diskriminacija je **nepovoljno postupanje**, prema osobi **zbog jedne ili više** njezinih karakteristika (**osnova**).

Te **osnove** iz Zakona o suzbijanju diskriminacije su:

**rasa ili etnička pripadnost ili boja kože - spol - jezik - dob - političko ili drugo uvjerenje - imovno stanje - obrazovanje - nacionalno ili socijalno podrijetlo - članstvo u sindikatu - invaliditet - društveni položaj - bračni ili obiteljski status - zdravstveno stanje - genetsko nasljeđe - vjera - rodni identitet i izražavanje - spolna orijentacija**

Zakon o suzbijanju diskriminacije prepoznaje **nekoliko oblika** diskriminacije:

* **izravna** diskriminacija
* **neizravna** diskriminacija
* **uznemiravanje** i **spolno uznemiravanje**
* **poticanje** na diskriminaciju
* **propuštanje razumne prilagodbe** za osobe s invaliditetom
* **segregacija**

Diskriminacija je i:

* + - * nepovoljno postupanje prema nekome tko je **povezan** rodbinskim ili drugim vezama s osobom tih karakteristika **(osnova iz Zakona)**
      * nepovoljno postupanje prema nekome zbog **pogrešne pretpostavke** da im se može pripisati jedna od tih karakteristika **(osnova iz Zakona)**

**Napomena:** ako se ne radi o diskriminaciji prema Zakonu o suzbijanju diskriminacije, možda se radi o nekom drugom obliku protupravnog ponašanja (mobing, korupcija i sl.) koje je također povreda prava i koje je potrebno prijaviti.

# **Koji oblici diskriminacije postoje**

**Izravna diskriminacija** je nejednako postupanje prema osobi **zbog jedne ili više** njezinih karakteristika (osnova).

**Primjeri izravne diskriminacije** mogu biti:

* izbjegavanje zapošljavanja Roma zbog njegove nacionalne pripadnosti ili boje kože
* davanje otkaza radnici zbog učlanjenja u sindikat ili određenu političku stranku
* ignoriranje simptoma bolesti kod starije osobe od strane liječnika jer je „sve to normalno u tim godinama“

**Neizravna** diskriminacija je nejednako postupanje zbog naizgled neutralne odredbe, kriterija ili prakse, osim ako se oni „mogu objektivno opravdati legitimnim ciljem, a sredstva za njihovo postizanje su primjerena i nužna“.

**Primjeri neizravne diskriminacije** mogu biti:

* ako tvrtka isplaćuje bonuse samo djelatnicima koji nisu bili na bolovanju tijekom godine (što otvara mogućnost diskriminacije na temelju zdravstvenog stanja)
* oglas za studentski posao u kojem se traži posjedovanje osobnog vozila, što može biti diskriminacija temeljem imovnog stanja

**Uznemiravanje** je svako neželjeno ponašanje prema osobi zbog jedne od **osnova iz Zakona**, a koje uzrokuje strah, neprijateljsko, ponižavajuće ili uvredljivo okruženje.

**Primjer uznemiravanja** može biti slučaj kada zaposlenicu/kolegicu na radnom mjestu ismijavaju kolege zbog njene nacionalne pripadnosti.

**Spolno uznemiravanje** je svako verbalno, neverbalno ili tjelesno neželjeno ponašanje spolne naravi koje ima za cilj ili stvarno predstavlja povredu dostojanstva osobe, a posebice ako stvara zastrašujuće, neprijateljsko, ponižavajuće, omalovažavajuće ili uvredljivo okruženje.

**Primjer spolnog uznemiravanja** je profesor koji upućuje seksualne komentare studentici komentirajući njezin fizički izgled.

**Segregacija** je prisilno i sustavno razdvajanje osoba po nekoj od osnova iz Zakona.

**Primjer segregacije** je izdvajanje romske djece u školi u poseban razred, razdvojen od ostale djece njihove dobi.

Zakon također kao oblike diskriminacije prepoznaje i **poticanje na diskriminaciju**, ako je počinjeno s namjerom, i **propuštanje razumne prilagodbe** za osobe s invaliditetom.

Zakon obuhvaća i **teže oblike diskriminacije** (višestruka, ponovljena, produljena ili koja posebno teško pogađa žrtve) i propisuje **zaštitu od viktimizacije**.

# **Tko sve može odgovarati za diskriminaciju**

Iako se često može čuti da se zabrana diskriminacije odnosi samo na postupanje državne i javne uprave, to nije točno. **Svaka pravna i fizička osoba** može odgovarati za diskriminaciju, odnosno snositi posljedice koje predviđa Zakon o suzbijanju diskriminacije.

**Zabrana diskriminacije** odnosi se na postupanje:

* svih državnih tijela
* tijela jedinica lokalne i područne (regionalne) samouprave
* pravnih osoba s javnim ovlastima
* svih pravnih osoba
* svih fizičkih osoba

# **Kome se netko može obratiti ako misli da je diskriminiran**

Svatko tko misli da je diskriminiran (zbog jedne ili više **osnova iz Zakona o suzbijanju diskriminacije**), ima više mogućnosti:

* **pritužbom se obratiti pučkoj pravobraniteljici** – ako je osnova diskriminacije rasa ili etnička pripadnost ili boja kože, jezik, vjera, političko ili drugo uvjerenje, nacionalno ili socijalno podrijetlo, imovno stanje, članstvo u sindikatu, obrazovanje, društveni položaj, dob, zdravstveno stanje i/ili genetsko nasljeđe ([upute](https://www.ombudsman.hr/hr/kako-podnijeti-prituzbu/))
* **pritužbom se obratiti posebnim pravobraniteljima/cama**, ako je riječ o njihovoj nadležnosti:
* pravobraniteljici za djecu – ako su u pitanju djeca ([upute](http://dijete.hr/prijava-diskriminacije/))
* pravobranitelju za osobe s invaliditetom – ako je osnova diskriminacije invaliditet ([upute](https://posi.hr/kontakt-obrazac/))
* pravobraniteljici za ravnopravnost spolova – ako je osnova diskriminacije spol, spolna orijentacija, bračni ili obiteljski status, rodni identitet i izražavanje i/ili spolna orijentacija ([upute](https://prs.hr/cms/page/16))
* potražiti besplatnu pravnu pomoć ([upute](https://www.ombudsman.hr/hr/kako-dobiti-besplatnu-pravnu-pomoc/))
* savjetovati se s odvjetnikom prema svom izboru, radi odluke o traženju sudske zaštite
* policiji - ako je riječ o uznemiravanju ili spolnom uznemiravanju

# **Pokazuje li broj prijava diskriminacije pravo stanje**

Ne, broj prijava diskriminacije pučkoj pravobraniteljici i posebnim pravobraniteljima, kao i broj sudskih postupaka, **puno je manji od stvarne učestalosti diskriminacije**, što pokazuju istraživanja.

Prema našim [**istraživanjima**](https://www.ombudsman.hr/hr/rezultati-najnovijeg-istrazivanja-o-diskriminaciji/), **svaka četvrta osoba (28%)** bila je diskriminirana barem jednom u posljednjih pet godina.



Od svih osoba koje su rekle da su bile diskriminirane, **čak 60% njih nije potražilo pomoć. Zašto?**

* najčešće zato što su mislili da se ništa neće promijeniti,
* dio njih je vjerovao da bi im se situacija čak i pogoršala,
* neki su mislili da će ih nakon prijave čekati prekompliciran, dugotrajan, skup i neizvjestan postupak,
* ili nisu znali kome bi se obratili.

# **Koje su najčešće nejasnoće o diskriminaciji prisutne u javnosti**

U javnosti se često koristi riječ diskriminacija za **svaku vrstu nepravde** **ili nejednakog postupanja**.

Ali Zakon o suzbijanju diskriminacije obuhvaća nejednako postupanje u manjem broju situacija od toga, odnosno **samo ako je razlog (ili učinak) takvog postupanja** vezan za jednu ili više osnova iz Zakona.

Ujedno, nije svako različito postupanje diskriminacija - Zakon prepoznaje i neke **iznimke**.

Također se često može čuti da se pojedinci **u svom privatnom okruženju** mogu ponašati **bilo kako** i da diskriminirati mogu samo pravne osobe.

Ali Zakonom je obuhvaćeno **i postupanje pojedinaca**, fizičkih osoba, te postupanje u **privatnom** i **javnom** sektoru.

**Primjer diskriminacije** je:

* stanodavac koji za podstanare traži osobe određene vjere
* vlasnik ugostiteljskog objekta koji odbija zaposliti osobu zbog njezine boje kože

**Primjer nepravde koja nije diskriminacija** je stanodavac koji traži podstanare isključivo bez kućnih ljubimaca – ova situacija nije diskriminacija kako ju definira Zakon o suzbijanju diskriminacije.

# **Koja je razlika između mobinga i diskriminacije**

**Mobing** nema zakonske definicije, ali se može opisati kao **sustavno zlostavljanje** na radnom mjestu, uključujući i psihičko.

Znakovi **mobinga** mogu biti:

* izbjegavanje, ignoriranje ili izdvajanje osobe,
* stalne kritike i prigovori na rad,
* vrijeđanje,
* pretjerana kontrola,
* prebacivanje odgovornosti,
* kažnjavanje,
* neopravdano niske ocjene rada,
* onemogućavanje napredovanja, nedavanje zadataka ili davanje neprimjerenih/nedopuštenih radnih zadataka,
* neopravdani premještaji
* i slično.

S druge strane, **ako je razlog ovakvog ponašanja** jedna od karakteristika **(osnova) iz Zakona o suzbijanju diskriminacije**, onda nije riječ o mobingu, nego o uznemiravanju kao obliku diskriminacije.

**Zašto je za žrtvu važna ova razlika?**

Iako žrtvi ovo razlikovanje može zvučati kao puka pravna formalnost, zapravo je velika razlika u mogućnostima pravne zaštite (posebne diskriminacijske tužbe i obrtanje tereta dokazivanja u građanskim postupcima).

Također, pučka pravobraniteljica može ispitivati postoji li u nekom slučaju sumnja u diskriminaciju, no nema ovlasti utvrđivati je li došlo do mobinga.

# **Koja je uloga pučke pravobraniteljice u zaštiti od diskriminacije**

Pučka pravobraniteljica **središnje** je tijelo za suzbijanje diskriminacije u Hrvatskoj.

**Zaprima pritužbe** vezane uz 12 od 17 osnova iz Zakona o suzbijanju diskriminacije. Na osnovu pritužbe i na vlastitu inicijativu **može pokrenuti ispitni postupak.** Ako kroz taj postupak utvrdi sumnju u diskriminaciju, **može dati mišljenje, prijedlog, preporuku i upozorenje.**

Osim postupanja po pritužbama, kao središnje tijelo ima i druge ovlasti, između ostalog i **upozorava javnost** o pojavama diskriminacije, **prikuplja i analizira** statističke podatke o slučajevima diskriminacije, **provodi istraživanja** i **predlaže odgovarajuća zakonska i strateška rješenja**.

Više informacija možete doznati na web stranici [**www.ombudsman.hr**](file:///C:\Users\hnovak\Desktop\Vodič%20D%202025\www.ombudsman.hr)i u [**izvješćima pučke pravobraniteljice Hrvatskom saboru**](https://www.ombudsman.hr/hr/izvjesca-puckog-pravobranitelja/).

# **Kako izgleda ispitni postupak pučke pravobraniteljice i koje mjere može izdati**

Pučka pravobraniteljica može pokrenuti **ispitni postupak po pritužbi ili na vlastitu inicijativu**.

To se odnosi na diskriminaciju temeljem jedne od **osnova** **iz Zakona** za koje je nadležna: **rasa ili etnička pripadnost ili boja kože, jezik, vjera, političko ili drugo uvjerenje, nacionalno ili socijalno podrijetlo, imovno stanje, članstvo u sindikatu, obrazovanje, društveni položaj, dob, zdravstveno stanje i/ili genetsko nasljeđe**.

Kad su u pitanju **ostale osnove** (spol, spolna orijentacija, bračni ili obiteljski status, invaliditet, rodni identitet i izražavanje ili spolna orijentacija) ili je riječ o diskriminaciji djece, nadležni su posebni pravobranitelji.

Tijekom postupka pučka pravobraniteljica može **zatražiti** sve potrebne informacije, podatke, akte i drugu dokumentaciju od tijela ili osoba na koje se pritužba odnosi. Oni su **obavezni odgovoriti** u roku koji pravobraniteljica navede.

Na kraju ispitnog postupka, ako je pritužba bila osnovana, pravobraniteljica može dati **mjere** (**mišljenje, prijedlog, preporuku ili upozorenje**) onome za koga je utvrdila da je nejednako postupao prema nekome. Iako pravobraniteljica **ne može izricati sankcije**, oni kojima uputi mjere **dužni su je obavijestiti** o tome što su tim povodom poduzeli.

Nakon što pravobraniteljica dovrši ispitni postupak, građani mogu svoja prava štititi i **na sudu**, što ponekad i čine, **pozivajući se i na njezin zaključak.**

# **Koje su sustavne preporuke pučke pravobraniteljice za suzbijanje diskriminacije u Hrvatskoj**

Pučka pravobraniteljica u izvješćima Hrvatskom saboru daje sustavne preporuke za suzbijanje diskriminacije i jačanje jednakosti u Hrvatskoj.

Neki od primjera tih preporuka su:

* Uredu za ljudska prava i prava nacionalnih manjina Vlade RH, da:
* **kontinuirano informira građane** o zabrani diskriminacije i mehanizmima zaštite;
* financira **aktivnosti usmjerene promicanju jednakosti i suzbijanju diskriminacije** **na lokalnoj razini**;
* **nastavi s edukacijama stručne javnosti** o pojavama diskriminacije u skladu sa specifičnim interesima i potrebama pojedinih ciljanih grupa.
* Hrvatskom zavodu za zapošljavanje, da **ne objavljuje oglase za zapošljavanje koji imaju diskriminatoran sadržaj** po Zakonu o suzbijanju diskriminacije.
* Javnim i državnim tijelima, da pristupe **prikupljanju etnički disagregiranih anonimiziranih podataka** uz primjenu Opće uredbe o zaštiti podataka te načela prikupljanja podataka o jednakosti.
* Vladi RH, da žurno **izradi plan desegregacije u obrazovanju** koji će se provoditi u svim školama u kojima postoje segregirani razredi.

**Primjeri iz rada pučke pravobraniteljice na suzbijanju diskriminacije**

* Besplatan vlak za starije – pozitivna mjera, ali s negativnim posljedicama za starije koji idu na liječenje - [više](https://www.ombudsman.hr/hr/besplatan-vlak-za-starije-pozitivna-mjera-ali-s-negativnim-posljedicama-za-starije-koji-idu-na-lijecenje/)
* Koliko zaposlenih u školama neće ove godine dobiti božićnicu - [više](https://www.ombudsman.hr/hr/koliko-zaposlenih-u-skolama-nece-ove-godine-dobiti-bozicnicu/)
* Rasistički ispad prema radniku iz Indije sramotan i apsolutno neprihvatljiv - [više](https://www.ombudsman.hr/hr/rasisticki-ispad-prema-radniku-iz-indije-sramotan-i-apsolutno-neprihvatljiv/)
* Biranje radnika po boji kože, etničkoj pripadnosti i nacionalnom podrijetlu je protuzakonito - [više](https://www.ombudsman.hr/hr/biranje-radnika-po-boji-koze-etnickoj-pripadnosti-i-nacionalnom-podrijetlu-je-protuzakonito/)
* Oglas za stan podsjetio: nitko ne smije diskriminirati – [više](https://www.ombudsman.hr/hr/diskriminacija-je-zabranjena-doznajte-kako-je-prepoznati/)
* Može li posjedovanje automobila biti uvjet za zapošljavanje - [više](https://www.ombudsman.hr/hr/moze-li-posjedovanje-automobila-biti-uvjet-za-zaposljavanje/)
* Prosjek ocjena kao uvjet za zapošljavanje nije diskriminacija - [više](https://www.ombudsman.hr/hr/prosjek-ocjena-kao-uvjet-u-natjecajima-zaposljavanje-nije-diskriminacija-modulnaslovna/)
* Bolovanje ne smije biti razlog neproduljivanja ugovora na određeno – [više](https://www.ombudsman.hr/hr/bolovanje-ne-smije-biti-razlog-neproduljivanja-ugovora-na-odredeno/)
* Informacije za (strane) radnike – Kako zaštititi svoja prava na radnom mjestu - [više](https://www.ombudsman.hr/hr/informacije-za-strane-radnike-kako-zastititi-svoja-prava-na-radnom-mjestu/)
* Diskriminacija temeljem rasnog ili etničkog podrijetla (iz Izvješća pučke pravobraniteljice za 2023. Hrvatskom saboru) - [više](https://www.ombudsman.hr/hr/diskriminacija-temeljem-rasnog-ili-etnickog-podrijetla-2023/)
* Diskriminacija pri zapošljavanju i na radu (iz Izvješća pučke pravobraniteljice za 2023. Hrvatskom saboru) - [više](https://www.ombudsman.hr/hr/diskriminacija-pri-zaposljavanju-i-na-radu-2023/)
* Diskriminacija temeljem dobi (iz Izvješća pučke pravobraniteljice za 2023. Hrvatskom saboru) - [više](https://www.ombudsman.hr/hr/diskriminacija-temeljem-dobi-2023/)
* Diskriminacija temeljem vjere i sloboda vjeroispovijedi (iz Izvješća pučke pravobraniteljice za 2023. Hrvatskom saboru) - [više](https://www.ombudsman.hr/hr/diskriminacija-temeljem-vjere-i-sloboda-vjeroispovijedi-2023/)
* Analiza sudske prakse u predmetima vezanima uz diskriminaciju (Izvješće pučke pravobraniteljice za 2023. godinu) -[više](https://www.ombudsman.hr/hr/pravosudje-2023/#sudskapraksa)
* O intersekcionalnosti i može li utjecati na uspješnije suzbijanje diskriminacije - [više](https://www.ombudsman.hr/hr/analiza-o-intersekcionalnosti-i-moze-li-utjecati-na-uspjesnije-suzbijanje-diskriminacije/)
* Viktimizacija kao jedan od uzroka nedostatnog prijavljivanja diskriminacije na radu i zapošljavanju (2019) – [više](https://www.ombudsman.hr/hr/viktimizacija-kao-jedan-od-uzroka-nedostatnog-prijavljivanja-diskriminacije-na-radu-i-zaposljavanju/)

**Drugi korisni izvori informacija na temu diskriminacije**

**Pučka pravobraniteljica:**

* [**Istraživanje o stavovima i razini svijesti o diskriminaciji i pojavnim oblicima diskriminacije (2022.)**](https://www.ombudsman.hr/hr/download/istrazivanje-o-stavovima-i-razini-svijesti-o-diskriminaciji-i-pojavnim-oblicima-diskriminacije-2022/?wpdmdl=15351&refresh=63e0c6603768c1675675232)
* **[Smjernice za prepoznavanje slučajeva diskriminacije (2013.)](https://www.ombudsman.hr/hr/download/smjernice-za-prepoznavanje-slucajeva-diskriminacije/?wpdmdl=4801&refresh=621dcb3797c181646119735)**
* [**Vodič uz Zakon o suzbijanju diskriminacije (2009.)**](https://www.ombudsman.hr/hr/download/vodic-uz-zakon-o-suzbijanju-diskriminacije/?wpdmdl=4805&refresh=621dca93a4dbc1646119571)

**Europski sud za ljudska prava:**

* [**Guide on Article 14 of the European Convention on Human Rights and on Article 1 of Protocol No. 12 to the Convention**](https://ks.echr.coe.int/documents/d/echr-ks/guide_art_14_art_1_protocol_12_eng)

**Europska komisija protiv rasizma i netolerancije Vijeća Europe:**

* **https://www.coe.int/en/web/european-commission-against-racism-and-intolerance**

**Europska mreža tijela za jednakost - Equinet:**

* [**https://equineteurope.org/publication-depository/**](https://equineteurope.org/publication-depository/)
* [**https://equineteurope.org/equality-in-europe/resources/**](https://equineteurope.org/equality-in-europe/resources/)